
ՈՐՈՇՈՒՄ
	21 դեկտեմբերի 2021 թվականի
	թիվ 181
	քաղ. Մոսկվա



Ուկրաինայի ծագում ունեցող եւ Եվրասիական տնտեսական միության
մաքսային տարածք ներմուծվող պողպատե խողովակների որոշ տեսակների նկատմամբ հակագնագցման միջոցի գործողությունը երկարաձգելու եւ Եվրասիական տնտեսական հանձնաժողովի կոլեգիայի
2021 թվականի ապրիլի 20-ի թիվ 49 որոշումն ուժը կորցրած ճանաչելու մասին

«Երրորդ երկրների նկատմամբ հատուկ պաշտպանական, հակագնագցման (հակադեմփինգային) եւ փոխհատուցման միջոցների կիրառման մասին» արձանագրության («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 8 հավելված) 109-րդ կետին համապատասխան եւ Մաքսային միության հանձնաժողովի 2011 թվականի հունիսի 22-ի թիվ 702 որոշմամբ սահմանված հակագնագցման միջոցի գործողության ժամկետը լրանալու կապակցությամբ անցկացված կրկնակի քննության արդյունքներով նախապատրաստված՝ Եվրասիական տնտեսական հանձնաժողովի ներքին շուկայի պաշտպանության դեպարտամենտի զեկույցի հիման վրա, Եվրասիական տնտեսական հանձնաժողովի կոլեգիան որոշեց.
1.	Ուկրաինայի ծագում ունեցող եւ Եվրասիական տնտեսական միության մաքսային տարածք ներմուծվող պողպատե խողովակների որոշ տեսակների նկատմամբ Մաքսային միության հանձնաժողովի 2011 թվականի հունիսի 22-ի թիվ 702 որոշմամբ սահմանված հակագնագցման միջոցի գործողությունը երկարաձգել մինչեւ 2026 թվականի դեկտեմբերի 20-ը ներառյալ։ 
2.	Եվրասիական տնտեսական միության անդամ պետությունների՝ մաքսային գործի ոլորտում լիազորված պետական մարմիններին՝
ապահովել Մաքսային միության հանձնաժողովի 2011 թվականի հունիսի 22-ի թիվ 702 որոշմամբ նախատեսված չափերով հակագնագցման տուրքի գանձումը.
ապահովել Եվրասիական տնտեսական հանձնաժողովի կոլեգիայի՝ 2021 թվականի ապրիլի 20-ի թիվ 49 որոշմանը համապատասխան վճարված (գանձված) հակագնագցման տուրքի գումարների՝ նախնական հակագնագցման տուրքերը գանձելու համար սահմանված կարգով հաշվանցման իրականացումը հակագնագցման տուրքին եւ դրա հաշվեգրումը Եվրասիական տնտեսական միության այն անդամ պետության լիազորված մարմնի միասնական հաշվին, որտեղ այն վճարվել (գանձվել) է:
3.	Ուժը կորցրած ճանաչել Եվրասիական տնտեսական հանձնաժողովի կոլեգիայի 2021 թվականի ապրիլի 20-ի «Ուկրաինայի ծագում ունեցող եւ Եվրասիական տնտեսական միության մաքսային տարածք ներմուծվող պողպատե խողովակների որոշ տեսակների նկատմամբ հակագնագցման միջոցի գործողությունը երկարաձգելու մասին» թիվ 49 որոշումը։
4.	Սույն որոշումն ուժի մեջ է մտնում դրա պաշտոնական հրապարակման օրվանից 30 օրացուցային օրը լրանալուց հետո։

	Եվրասիական տնտեսական հանձնաժողովի կոլեգիայի նախագահ՝
	
	Մ. Մյասնիկովիչ

